Goleada minn Hibernians Minn Cristian Muscat F'xalata ta' goals, Hiber­nians, ġabu fix-xejn lil Lija Athletics bl-iskor ta' 8-1. Kif jindika l-iskor, il- Pawlisti ddominaw għal kollox hekk kif fit-18-il minuta fetħu l-iskor meta Bjorn Kristensen xeħet cross fil-baxx fejn JOSE WILKSON TEIXEIRA tefa' fix-xibka mingħajr wisq diffikultá. Fil-21 minuta, huma reb­ħu pe­nalty meta mill-cross ta' Kristensen, id-daqqa ta' ras ta' Ferdinando Apap ħabtet ma' id Leon Muscat biex mill-11-il metru, JAKE GRECH ma żbaljax. Iżda Lija għamlu reaz­zjoni u żewġ minuti wara naqqsu l-marġni tal-iskor meta mill-cross ta' Nicholas Mclaren, Ryan Darmanin serva lil JAVIER BRANDAN FERNANDO li minn taħt il-lasti xeħet ġewwa. Fil-25 minuta, l-Athle­tics kienu għoddhom kisbu d-draw meta x-xutt ta' Ja­vier Brandan Fernando minn barra l-kaxxa ħabat mal-mimduda megħjun minn save parzjali ta' Matthew Calleja Cremona. Iżda, fil-35 minuta kienu Hibernians li żiedu l-vantaġġ meta Shola Shodiya Haruna indirizza cross fejn BJORN KRISTENSEN ikkontrolla taj­jeb qabel skorja. Sitt minuti mill-ftuħ tat-tieni taqsima, kien imiss lil SHOLA SHODIYA HARUNA li jsib ix-xibka avversarja mill-cross ta' José Wilkson Teixeira. U jidher li huma ma kinux kuntenti biżżejjed b'dan l-iskor hekk kif fit-53 minuta, SHOLA SHODIYA HA­RUNA kien fil-post opportun biex għamilhom ħamsa permezz ta' daqqa ta' ras. Il-goals komplew ġejjin u fit-68 minuta, Ayrton Azzopardi, xeħet cross fil-baxx lejn RENOLD WINCHESTER li minn taħt il-lasti tefa' l-ballun f'lasta vojta. Tliet minuti wara huma skorjaw is-seba' goal meta l-istess RENOLD WINCHESTER dar ma' Bonnici u tefa' l-ballun fix-xibka. Fil-ħin miżjud, huma ssiġillaw ir-rebħa meta Connor Zammit ipprovda l-assist lejn JAKE GRECH li venven xutt mid-distanza li spiċċa fix-xibka.